ટાંકણું? શાના માટે? અને એ પણ આ જનમમાં જોઈએ છે. હા, ટાંકણું… જીવનને ઘડવા માટે ગુરુ રૂપે કે સદવિચારો રૂપે કે સદાચરણ રૂપે ટાંકણું તો જોઈએ ને! કવિએ વેધક કટાક્ષમાં કહી દીધું કે આ જનમમાં જ મળી જાય તો ઘણું, તો જીવને, આત્માને, જીવનને ઘડી શકાય. ‘કયાંક મૂકાઈ ગયું છે’નો મતલબ એ થયો કે પહેલાં પાસે હતું, હવે નથી. એ ટાંકણું ફરી હાથ લાગવું જોઈએ. વૈદિક પરંપરા મુજબ આપણે ગત જન્મનાં સંચિત કર્મો લઈને જન્મીએ છીએ. અને એ કર્મોથી આપણે ઘડાયાં પણ હવે આ જનમમાં એ ફરી હાથ લાગે તો ઘડતર કદાચ પૂર્ણતા પ્રાપ્ત કરે. આગળ વધીને કવિ ત્રીજા શેરમાં કહે છે…